Document ID: 32001D0356

Απόφαση της Επιτροπής
της 4ης Μαΐου 2001
για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο και για την κατάργηση της απόφασης 2001/172/ΕΚ
[κοινοποιηθείσα υπό τον αριθμό Ε(2001) 1406]
(Κείμενο που παρουσιάζει ενδιαφέρον για τον ΕΟΧ)
(2001/356/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Στο Ηνωμένο Βασίλειο δηλώθηκαν εστίες αφθώδους πυρετού.
(2) Η κατάσταση του αφθώδους πυρετού στο Ηνωμένο Βασίλειο ενδέχεται να θέσει σε κίνδυνο τις αγέλες άλλων κρατών μελών ενόψει της διάθεσης στην αγορά και της εμπορίας ζώντων δίχηλων ζώων και ορισμένων προϊόντων τους.
(3) Το Ηνωμένο Βασίλειο έλαβε μέτρα στο πλαίσιο της οδηγίας 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(4), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και, επιπροσθέτως, θέσπισε πρόσθετα μέτρα στις μολυσμένες περιοχές.
(4) Η κατάσταση της νόσου στο Ηνωμένο Βασίλειο απαιτεί την ενίσχυση των μέτρων ελέγχου όσον αφορά τη νόσου του αφθώδους πυρετού που λήφθηκαν από το Ηνωμένο Βασίλειο με τη λήψη πρόσθετων κοινοτικών μέτρων προστασίας.
(5) Σε συνεργασία με το ενδιαφερόμενο κράτος μέλος, η Επιτροπή εξέδωσε την απόφαση 2001/172/ΕΚ για ορισμένα μέτρα προστασίας από τον αφθώδη πυρετό στο Ηνωμένο Βασίλειο(5), όπως τροποποιήθηκε τελευταία από την απόφαση 2001/318/ΕΚ(6).
(6) Οδηγία 64/432/ΕΟΚ του Συμβουλίου(7), όπως τροποποιήθηκε τελευταία από την οδηγία 2000/20/ΕΚ(8), περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών.
(7) Οδηγία 91/68/ΕΟΚ του Συμβουλίου(9), όπως τροποποιήθηκε τελευταία από την απόφαση 94/953/ΕΚ της Επιτροπής(10), σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων.
(8) Οδηγία 64/433/ΕΟΚ του Συμβουλίου(11), όπως τροποποιήθηκε τελευταία από την οδηγία 95/23/ΕΚ(12), περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων.
(9) Οδηγία 94/65/ΕΚ του Συμβουλίου(13) περί καθορισμού των υγειονομικών κανόνων για την παραγωγή και τη διάθεση στην αγορά κιμάδων και παρασκευασμάτων κρέατος.
(10) Οδηγία 91/495/ΕΟΚ του Συμβουλίου(14), όπως τροποποιήθηκε την τελευταία φορά με την οδηγία 94/65/ΕΚ, για τα υγειονομικά προβλήματα υγειονομικού ελέγχου σχετικά με την παραγωγή και τη διάθεση στην αγορά του κρέατος κουνελιών και του κρέατος εκτρεφομένων θηραμάτων.
(11) Οδηγία 80/215/ΕΟΚ του Συμβουλίου(15), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας.
(12) Οδηγία 77/99/ΕΟΚ του Συμβουλίου(16), όπως τροποποιήθηκε τελευταία από την οδηγία 97/76/ΕΚ του Συμβουλίου(17), περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας.
(13) Οδηγία 92/118/ΕΟΚ(18), όπως τροποποιήθηκε τελευταία από την οδηγία 2001/7/ΕΚ(19) για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ, και όσον αφορά τους παθογόνους παράγοντες, της οδηγίας 90/425/ΕΟΚ.
(14) Οδηγία 88/407/ΕΟΚ του Συμβουλίου(20), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών.
(15) Οδηγία 89/556/ΕΟΚ του Συμβουλίου(21), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικιδίων βοοειδών.
(16) Οδηγία 90/424/ΕΟΚ του Συμβουλίου(22), όπως τροποποιήθηκε τελευταία από την απόφαση 2001/12/ΕΚ του Συμβουλίου(23), σχετικά με ορισμένες δαπάνες στον κτηνιατρικό τομέα.
(17) Απόφαση 90/426/ΕΟΚ του Συμβουλίου(24), όπως τροποποιήθηκε τελευταία από την απόφαση 2001/298/ΕΚ της Επιτροπής(25), για την θέσπιση υγειονομικών όρων που διέπουν τη διακίνηση και εισαγωγή ιπποειδών από τρίτες χώρες.
(18) Απόφαση 2001/304/ΕΚ της Επιτροπής(26), όπως τροποιήθηκε τελευταία από την απόφαση 2001/345/ΕΚ(27) για τη σήμανση και χρήση ορισμένων ζωικών προϊόντων σε σχέση με την απόφαση 2001/172/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο.
(19) Η απόφαση 2001/172/ΕΚ τροποποιήθηκε επτά φορές και, ως εκ τούτου, φαίνεται σκόπιμο να κωδικοποιηθούν οι διατάξεις της. Ως εκ τούτου, είναι αναγκαία η κατάργηση της απόφασης 2001/172/ΕΚ αλλά, για πρακτικούς λόγους, οποιαδήποτε παραπομπή στην απόφαση 2001/172/ΕΚ πρέπει να ερμηνεύεται ως παραπομπή στην παρούσα απόφαση.
(20) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη των μέτρων που λαμβάνει το Ηνωμένο Βασίλειο στο πλαίσιο της οδηγίας 85/511/ΕΟΚ του Συμβουλίου, το Ηνωμένο Βασίλειο πρέπει να διασφαλίσει τα εξής:
1. ότι δεν μετακινούνται ζώντα βοοειδή, αιγοπρόβατα, χοίροι και άλλα δίχηλα ζώα μεταξύ των τμημάτων εκείνων της επικράτειάς τους, τα οποία αναγράφονται στο παράρτημα I και στο παράρτημα II·
2. ότι δεν αποστέλλονται από ούτε μετακινούνται μέσω των τμημάτων εκείνων της επικράτειάς τους, τα οποία αναγράφονται στο παράρτημα I και στο παράρτημα II, ζώντα βοοειδή, αιγοπρόβατα, χοίροι και άλλα δίχηλα ζώα·
Με την επιφύλαξη των περιορισμών μετακίνησης ευπαθών στη νόσο ζώων εντός και μέσω της Μεγάλης Βρετανίας που εφαρμόζονται από τις αρμόδιες αρχές του Ηνωμένου Βασιλείου και κατά παρέκκλιση από τις διατάξεις της πρώτης παραγράφου, οι αρμόδιες αρχές μπορούν να επιτρέψουν την απευθείας και άνευ διακοπής διαμετακόμιση δίχηλων ζώων μέσω των περιοχών που αναγράφονται στα παραρτήματα I και II μέσω κυρίων οδών και σιδηροδρομικών γραμμών·
3. τα υγειονομικά πιστοποιητικά που προβλέπονται στην οδηγία 64/432/ΕΟΚ του Συμβουλίου, τα οποία συνοδεύουν τα ζώντα βοοειδή και χοιροειδή, και στην οδηγία 91/68/ΕΟΚ του Συμβουλίου, τα οποία συνοδεύουν ζώντα αιγοπρόβατα, τα οποία παραδίδονται για μεταφορά από τμήματα του εδάφους του Ηνωμένου Βασιλείου, τα οποία δεν εμφαίνονται στα παραρτήματα I και II, σε άλλα κράτη μέλη, θα πρέπει να φέρουν την εξής ένδειξη: "Ζώα ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο"·
4. στα υγειονομικά πιστοποιητικά που συνοδεύουν δίχηλα ζώα, εκτός εκείνων που καλύπτονται από τα πιστοποιητικά που αναφέρονται στην παράγραφο 3, τα οποία παραδίδονται προς μεταφορά από τμήματα της επικράτειας του Ηνωμένου Βασιλείου που δεν εμφαίνονται στο παράρτημα I και στο παράρτημα II, προς άλλα κράτη μέλη, αναγράφεται η ακόλουθη ένδειξη: "Ζώντα δίχηλα ζώα ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο".
5. η μετακίνηση προς άλλα κράτη μέλη ζώων τα οποία συνοδεύονται από τα υγειονομικά πιστοποιητικά που αναφέρονται στις παραγράφους 3 και 4 επιτρέπεται μόνο μετά την παρέλευση τριών ημερών από προηγούμενη ειδοποίηση που διαβιβάζεται από την τοπική κτηνιατρική αρχή προς την κεντρική και την τοπική κτηνιατρική αρχή του κράτους μέλους προορισμού.
Άρθρο 2
1. Οι Κάτω Χώρες δεν επιτρέπουν την αποστολή νωπού κρέατος βοοειδών, αιγοπροβάτων, χοίρων και άλλων δίχηλων ζώων από τα τμήματα εκείνα της επικράτειάς τους τα οποία αναγράφονται στο παράρτημα I, ή το οποίο προέρχεται από ζώα που κατάγονται από τα εν λόγω τμήματα του Ηνωμένου Βασιλείου.
Στο νωπό κρέας που αναφέρεται στο πρώτο εδάφιο, περιλαμβάνεται ο κιμάς και τα παρασκευάσματα κρέατος σύμφωνα με την οδηγία 94/65/ΕΚ του Συμβουλίου.
2. Οι απαγορεύσεις της παραγράφου 1 δεν ισχύουν για:
α) νωπά κρέατα που παρήχθησαν πριν από 1η Φεβρουαρίου 2001, υπό τον όρο ότι τα κρέατα αυτά έχουν σαφώς ταυτοποιηθεί και, μετά την ημερομηνία αυτή, έχουν μεταφερθεί και αποθηκευθεί χωριστά από τα κρέατα τα οποία δεν προορίζονται για αποστολή εκτός των περιοχών που αναφέρονται στο παράρτημα I·
β) νωπά κρέατα που παρήχθησαν από ζώα τα οποία έχουν εκτραφεί εκτός των περιοχών του παραρτήματος I και II, και έχουν μεταφερθεί, κατά παρέκκλιση του άρθρου 1 παράγραφος 1, απευθείας και υπό επίσημο έλεγχο με σφραγισμένα μεταφορικά μέσα σε σφαγείο ευρισκόμενο εντός της περιοχής που αναφέρεται στο παράρτημα I εκτός της ζώνης προστασίας προς άμεση σφαγή. Τα εν λόγω κρέατα πρέπει να διατίθενται μόνον στην αγορά του Ηνωμένου Βασιλείου και να πληρούν τους ακόλουθους όρους:
- όλα τα εν λόγω νωπά κρέατα πρέπει να φέρουν υγειονομική σήμανση σύμφωνα με την απόφαση 2001/304/ΕΚ,
- η εγκατάσταση πρέπει να λειτουργεί υπό αυστηρό κτηνιατρικό έλεγχο,
- τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από κρέατα τα οποία δεν προορίζονται για αποστολή εκτός του Ηνωμένου Βασιλείου,
- ο έλεγχος της τήρησης των ανωτέρω παρατιθέμενων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ' εφαρμογή των διατάξεων της παρούσας απόφασης.
γ) νωπά κρέατα που παρήχθησαν από εργαστήρια τεμαχισμού που βρίσκονται στην περιοχή που εμφαίνεται στο παράρτημα I, υπό τους ακόλουθους όρους:
- μόνον τα νωπά κρέατα που περιγράφονται στο εδάφιο α) ή νωπά κρέατα που παράγονται από ζώα που έχουν εκτραφεί και σφαγεί εκτός της περιοχής που αναφέρεται στο παράρτημα I θα υφίστανται επεξεργασία στην εν λόγω εγκατάσταση,
- όλα τα εν λόγω νωπά κρέατα πρέπει να φέρουν σήμα καταλληλότητας σύμφωνα με το κεφάλαιο XI του παραρτήματος I της οδηγίας 64/433/ΕΟΚ του Συμβουλίου, ή στην περίπτωση κρεάτων άλλων διχήλων ζώων, το σήμα καταλληλότητάς που προβλέπεται στο κεφάλαιο III του παραρτήματος I της οδηγίας 91/495/ΕΟΚ,
- η εγκατάσταση πρέπει να λειτουργεί υπό αυστηρό κτηνιατρικό έλεγχο,
- τα νωπά κρέατα πρέπει να ταυτοποιούνται σαφώς και να μεταφέρονται και να αποθηκεύονται χωριστά από κρέατα τα οποία δεν προορίζονται για αποστολή εκτός των περιοχών που αναφέρονται στο παράρτημα I,
- ο έλεγχος της τήρησης των ανωτέρω παρατιθέμενων όρων πρέπει να διεξάγεται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων εκείνων τις οποίες ενέκριναν κατ' εφαρμογή των διατάξεων της παρούσας απόφασης.
3. Το κρέας που παραδίδεται προς μεταφορά από το Ηνωμένο Βασίλειο προς τα άλλα κράτη μέλη πρέπει να συνοδεύεται από πιστοποιητικό επίσημου κτηνιάτρου. Το πιστοποιητικό πρέπει να αναγράφει τα εξής: "Κρέας ανταποκρινόμενο στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο".
Άρθρο 3
1. Το Ηνωμένο Βασίλειο δεν επιτρέπει την αποστολή προϊόντων με βάση το κρέας βοοειδών, αιγοπροβάτων, χοίρων και άλλων δίχηλων ζώων, τα οποία προέρχονται από τα τμήματα εκείνα του Ηνωμένου Βασιλείου που αναγράφονται στο παράρτημα I ή που έχουν παρασκευασθεί με τη χρήση κρέατος από ζώα που προέρχονται από τα εν λόγω τμήματα του Ηνωμένου Βασιλείου.
2. Οι απαγορεύσεις που περιγράφονται στην παράγραφο 1, δεν εφαρμόζονται σε προϊόντα με βάση το κρέας τα οποία έχουν υποστεί μία από τις επεξεργασίες που καθορίζονται στο άρθρο 4 παράγραφος 1 της οδηγίας 80/215/ΕΟΚ του Συμβουλίου, ή σε προϊόντα με βάση το κρέας που καθορίζονται στην οδηγία 77/99/ΕΟΚ του Συμβουλίου, τα οποία έχουν υποστεί κατά τη διάρκεια της παρασκευής τους ομοιόμορφη έκθεση σε ολόκληρη την ύλη τους σε τιμή pH μικρότερη από 6.
3. Οι απαγορεύσεις της παραγράφου 1 δεν ισχύουν για:
α) τα προϊόντα με βάση το κρέας που παρασκευάσθηκαν από κρέας που έχει παραχθεί από δίχηλα ζώα που εσφάγησαν προ της 1ης Φεβρουαρίου 2001, υπό τον όρο ότι τα προϊόντα με βάση το κρέας έχουν ταυτοποιηθεί σαφώς και μετά την ημερομηνία αυτή έχουν μεταφερθεί και αποθηκευθεί χωριστά από προϊόντα με βάση το κρέας τα οποία δεν προορίζονται για αποστολή εκτός των περιοχών που αναφέρονται στο παράρτημα I·
β) προϊόντα με βάση το κρέας που παρασκευάζονται σε εγκαταστάσεις υπό τους ακόλουθους όρους:
- όλα τα νωπά κρέατα που χρησιμοποιούνται στην εγκατάσταση πρέπει να πληρούν τους όρους του άρθρου 2 παράγραφος 2, στοιχεία α) ή γ),
- όλα τα προϊόντα με βάση το κρέας που χρησιμοποιούνται για την παρασκευή του τελικού προϊόντος πρέπει να πληρούν τις προϋποθέσεις του στοιχείου α) ή να έχουν παρασκευασθεί από νωπά κρέατα προερχόμενα από ζώα τα οποία έχουν εκτραφεί και σφαγεί εκτός της περιοχής που αναφέρεται στο παράρτημα I,
- όλα τα προϊόντα με βάση το κρέας πρέπει να φέρουν το σήμα καταλληλότητας που προβλέπεται στο κεφάλαιο VI του παραρτήματος Β της οδηγίας 77/99/ΕΟΚ,
- η εγκατάσταση πρέπει να λειτουργεί υπό αυστηρό κτηνιατρικό έλεγχο,
- τα προϊόντα με βάση το κρέας πρέπει να έχουν ταυτοποιηθεί σαφώς και να έχουν μεταφερθεί και αποθηκευθεί χωριστά από κρέατα και προϊόντα με βάση το κρέας τα οποία δεν προορίζονται για αποστολή εκτός των περιοχών που αναφέρονται στο παράρτημα I,
- ο έλεγχος της τήρησης των ανωτέρω παρατιθέμενων όρων πρέπει να διεξάγεται από την αρμόδια αρχή υπό την ευθύνη των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων εκείνων τις οποίες ενέκριναν κατ' εφαρμογή των διατάξεων της παρούσας απόφασης·
γ) τα προϊόντα με βάση το κρέας που έχουν παρασκευασθεί σε τμήματα της επικράτειας, τα οποία δεν περιλαμβάνονται στο παράρτημα I, με τη χρησιμοποίηση κρέατος που παρήχθη πριν από την 1η Φεβρουαρίου 2001 από τμήματα της επικράτειας που περιλαμβάνονται στο παράρτημα I, υπό τον όρο ότι το κρέας και τα προϊόντα με βάση το κρέας ταυτοποιούνται σαφώς και μεταφέρονται και αποθηκεύονται χωριστά από το κρέας και τα προϊόντα με βάση το κρέας τα οποία δεν προορίζονται για αποστολή εκτός των περιοχών που αναφέρονται στο παράρτημα I.
4. Τα προϊόντα με βάση το κρέας που παραδίδονται για αποστολή από το Ηνωμένο Βασίλειο προς τα άλλα κράτη μέλη πρέπει να συνοδεύονται από επίσημο πιστοποιητικό. Το πιστοποιητικό αναγράφει τα εξής: "Προϊόντα με βάση το κρέας ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."
5. Κατά παρέκκλιση των διατάξεων της παραγράφου 4, στην περίπτωση προϊόντων με βάση το κρέας τα οποία πληρούν τις απαιτήσεις της παραγράφου 2 και έχουν υποστεί μεταποίηση σε εγκατάσταση που εφαρμόζει σύστημα HACCP(28) και ελέγξιμη στερεότυπη λειτουργική διαδικασία, η οποία διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπεται στην παράγραφο 2 στο εμπορικό παραστατικό που συνοδεύει την αποστολή, επικυρωμένο σύμφωνα με το άρθρο 9.
6. Κατά παρέκκλιση των διατάξεων της παραγράφου 4, στην περίπτωση προϊόντων με βάση το κρέας τα οποία έχουν υποβληθεί σε θερμική επεξεργασία σε ερμητικώς σφραγισμένα δοχεία, κατά τρόπον ώστε να εξασφαλίζεται ότι είναι αυτοσυντηρούμενα, αρκεί να συνοδεύονται τα προϊόντα από εμπορικό παραστατικό που δηλώνει τη θερμική επεξεργασία που εφαρμόσθηκε.
Άρθρο 4
1. Το Ηνωμένο Βασίλειο δεν επιτρέπει την αποστολή γάλακτος που προορίζεται είτε όχι για ανθρώπινη κατανάλωση από τα τμήματα της επικράτειάς του που αναγράφονται στο παράρτημα I.
2. Οι απαγορεύσεις της παραγράφου 1 δεν ισχύουν για το γάλα που προορίζεται είτε όχι για ανθρώπινη κατανάλωση, το οποίο υποβλήθηκε τουλάχιστον σε:
α) αρχική παστερίωση σύμφωνα με τις προδιαγραφές που καθορίζονται στο κεφάλαιο I παράγραφος 3 στοιχείο β) του παραρτήματος I της οδηγίας 92/118/ΕΟΚ και, κατόπιν, δεύτερη θερμική επεξεργασία με παστερίωση σε υψηλή θερμοκρασία, επεξεργασία UHT, αποστείρωση ή διαδικασία αφυδάτωσης που περιλαμβάνει θερμική επεξεργασία ισοδύναμου αποτελέσματος με μία εκ των ανωτέρω, ή
β) αρχική παστερίωση σύμφωνα με τις προδιαγραφές που καθορίζονται στο κεφάλαιο I παράγραφος 3 στοιχείο β) του παραρτήματος I της οδηγίας 92/118/ΕΟΚ, σε συνδυασμό με επεξεργασία με την οποία το pH μειώνεται κάτω του 6 και διατηρείται στο επίπεδο αυτό επί μία τουλάχιστον ώρα.
3. Οι απαγορεύσεις της παραγράφου 1 δεν ισχύουν για το γάλα που παρασκευάζεται σε εγκαταστάσεις που βρίσκονται στις περιοχές που εμφαίνονται στο παράρτημα I υπό τους ακόλουθους όρους:
α) ολόκληρη η ποσότητα γάλακτος που χρησιμοποιείται στην εγκατάσταση πρέπει είτε να πληροί τους όρους της παραγράφου 2 είτε να προέρχεται από ζώα εκτός της περιοχής που αναφέρεται στο παράρτημα I,
β) η εγκατάσταση πρέπει να λειτουργεί υπό αυστηρό κτηνιατρικό έλεγχο,
γ) το γάλα πρέπει να είναι σαφώς ταυτοποιημένο και να μεταφέρεται και να αποθηκεύεται χωριστά από γάλα και γαλακτοκομικά προϊόντα που δεν προορίζονται για αποστολή εκτός των περιοχών που αναφέρονται στο παράρτημα I,
δ) η μεταφορά του ανεπεξέργαστου γάλακτος από εκμεταλλεύσεις ευρισκόμενες εκτός των περιοχών που αναφέρονται στο παράρτημα I προς τις προαναφερόμενες εγκαταστάσεις διεξάγεται με οχήματα τα οποία έχουν προηγουμένως υποβληθεί σε καθαρισμό και απολύμανση και δεν ήλθαν στη συνέχεια σε επαφή με εκμεταλλεύσεις στις περιοχές που αναφέρονται στο παράρτημα I, οι οποίες εκτρέφουν είδη ζώων που μπορούν να προσβληθούν από αφθώδη πυρετό,
ε) ο έλεγχος της συμμόρφωσης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες και διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες έχουν εγκρίνει κατ' εφαρμογή των παρουσών διατάξεων.
4. Το γάλα που παραδίδεται προς μεταφορά από το Ηνωμένο Βασίλειο προς άλλα κράτη μέλη πρέπει να συνοδεύεται από επίσημο πιστοποιητικό. Το πιστοποιητικό αναγράφει τα εξής: "Γάλα ανταποκρινόμενο στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στις Κάτω Χώρες"
5. Κατά παρέκκλιση των διατάξεων της παραγράφου 4, στην περίπτωση γάλακτος το οποίο πληροί τις απαιτήσεις της παραγράφου 2 στοιχεία α) ή β) και έχει υποστεί επεξεργασία σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις απαιτούμενες προϋποθέσεις της επεξεργασίας που προβλέπεται στην παράγραφο 2 στοιχεία α) ή β) στο εμπορικό παραστατικό που συνοδεύει το φορτίο, επικυρωμένο σύμφωνα με το άρθρο 9.
6. Κατά παρέκκλιση των διατάξεων της παραγράφου 4, στην περίπτωση γάλακτος το οποίο πληροί τις απαιτήσεις της παραγράφου 2 στοιχεία α) ή β) και το οποίο έχει υποβληθεί σε επεξεργασία σε ερμητικώς σφραγισμένα δοχεία, κατά τρόπον ώστε να εξασφαλίζεται ότι είναι αυτοσυντηρούμενο, αρκεί να συνοδεύεται το γάλα από εμπορικό παραστατικό που δηλώνει τη θερμική επεξεργασία που εφαρμόσθηκε.
Άρθρο 5
1. Το Ηνωμένο Βασίλειο δεν επιτρέπει την αποστολή γαλακτοκομικών προϊόντων που προορίζονται είτε όχι για ανθρώπινη κατανάλωση από τα τμήματα της επικράτειάς του που αναγράφονται στο παράρτημα I.
2. Οι απαγορεύσεις της παραγράφου 1 δεν ισχύουν για γαλακτοκομικά προϊόντα που προορίζονται είτε όχι για ανθρώπινη κατανάλωση:
α) που παρήχθησαν πριν από την 1η Φεβρουαρίου 2001·
β) που παρασκευάστηκαν από γάλα το οποίο πληροί τις διατάξεις του άρθρου 4 παράγραφος 2 ή 3·
γ) που υποβλήθηκαν σε θερμική επεξεργασία σε θερμοκρασία τουλάχιστον 72 °C επί τουλάχιστον 15 δευτερόλεπτα, εφόσον η επεξεργασία αυτή δεν ήταν αναγκαία για τελικά προϊόντα, των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση·
δ) για εξαγωγή σε τρίτη χώρα, στην οποία οι όροι εισαγωγής επιτρέπουν στα εν λόγω προϊόντα να υποβάλλονται σε διαφορετική επεξεργασία από εκείνη που προβλέπεται στην παρούσα απόφαση.
3. Οι απαγορεύσεις της παραγράφου 1 δεν ισχύουν για:
α) γαλακτοκομικά προϊόντα, τα οποία παρασκευάστηκαν σε εγκαταστάσεις που βρίσκονται στις περιοχές που εμφαίνονται στο παράρτημα I, υπό τους ακόλουθους όρους:
- ολόκληρη η ποσότητα γάλακτος που χρησιμοποιείται στην εγκατάσταση πρέπει να πληροί τους όρους του άρθρου 4 παράγραφος 2 είτε να προέρχεται από ζώα που βρίσκονται εκτός της περιοχής που αναφέρεται στο παράρτημα I,
- όλα τα γαλακτοκομικά προϊόντα που χρησιμοποιούνται για την παραγωγή του τελικού προϊόντος πρέπει να πληρούν είτε τους όρους της παραγράφου 2 είτε να παρασκευάζονται από γάλα ζώων που βρίσκονται εκτός της περιοχής που αναφέρεται στο παράρτημα I,
- η εγκατάσταση πρέπει να λειτουργεί υπό αυστηρό κτηνιατρικό έλεγχο,
- τα γαλακτοκομικά προϊόντα πρέπει να ταυτοποιούνται σαφώς και να μεταφέρονται και να αποθηκεύονται χωριστά από το γάλα και τα γαλακτοκομικά προϊόντα τα οποία δεν προορίζονται για αποστολή εκτός των περιοχών που αναφέρονται στο παράρτημα I,
- ο έλεγχος της τήρησης των ανωτέρω παρατιθέμενων όρων πρέπει να διεξάγεται από την αρμόδια αρχή υπό την ευθύνη των κεντρικών κτηνιατρικών αρχών, οι οποίες διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες ενέκριναν κατ' εφαρμογή των διατάξεων της παρούσας απόφασης.
β) γαλακτοκομικά προϊόντα που παρασκευάστηκαν στα τμήματα της επικράτειας που βρίσκονται εκτός των περιοχών που αναφέρονται στο παράρτημα I, με τη χρησιμοποίηση γάλακτος που παρήχθη πριν από την 1η Φεβρουαρίου 2001 από τμήματα της επικράτειας που αναφέρονται στο παράρτημα I, υπό τον όρο ότι τα γαλακτοκομικά προϊόντα ταυτοποιούνται σαφώς και μεταφέρονται και αποθηκεύονται χωριστά από τα γαλακτοκομικά προϊόντα τα οποία δεν προορίζονται για αποστολή εκτός των περιοχών που αναφέρονται στο παράρτημα I.
4. Τα προϊόντα γάλακτος που παραδίδονται για αποστολή από το Ηνωμένο Βασίλειο σε άλλα κράτη μέλη πρέπει να συνοδεύονται από επίσημο πιστοποιητικό. Το πιστοποιητικό αναγράφει τα εξής: "Γαλακτοκομικά προϊόντα ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."
5. Κατά παρέκκλιση των διατάξεων της παραγράφου 4, στην περίπτωση γαλακτοκομικών προϊόντων τα οποία πληρούν τις απαιτήσεις της παραγράφου 2 και έχουν υποστεί επεξεργασία σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει την τήρηση και καταγραφή των προτύπων επεξεργασίας, αρκεί να δηλώνεται η συμμόρφωση προς τις προϋποθέσεις που προβλέπονται στην παράγραφο 2 στο εμπορικό παραστατικό που συνοδεύει το φορτίο, επικυρωμένο σύμφωνα με το άρθρο 9.
6. Κατά παρέκκλιση των διατάξεων της παραγράφου 4, στην περίπτωση γαλακτοκομικών προϊόντων τα οποία πληρούν τις απαιτήσεις της παραγράφου 2 και έχουν υποβληθεί σε επεξεργασία σε ερμητικώς σφραγισμένα δοχεία, κατά τρόπον ώστε να εξασφαλίζεται ότι είναι αυτοσυντηρούμενα, αρκεί να συνοδεύονται τα προϊόντα από εμπορικό παραστατικό που δηλώνει τη θερμική επεξεργασία που εφαρμόσθηκε.
Άρθρο 6
1. Το Ηνωμένο Βασίλειο δεν επιτρέπει την αποστολή σπέρματος, ωαρίων και εμβρύων βοοειδών, αιγοπροβάτων, χοίρων και άλλων δίχηλων ζώων, από τα τμήματα εκείνα της επικράτειάς του που αναγράφονται στο παράρτημα I προς άλλα τμήματα του Ηνωμένου Βασιλείου.
2. Το Ηνωμένο Βασίλειο δεν αποστέλλει σπέρμα, ωάρια και έμβρυα βοοειδών, αιγοπροβάτων, χοίρων και άλλων δίχηλων ζώων από τα τμήματα εκείνα της επικράτειάς του που αναγράφονται στο παράρτημα I και στο παράρτημα II.
3. Η απαγόρευση αυτή δεν ισχύει για το κατεψυγμένο σπέρμα και έμβρυα βοοειδών, που έχουν παραχθεί πριν την 1η Φεβρουαρίου 2001.
4. Το υγειονομικό πιστοποιητικό που προβλέπεται στην οδηγία 88/407/ΕΟΚ του Συμβουλίου, το οποίο συνοδεύει το κατεψυγμένο σπέρμα βοοειδών που παραδίδεται για μεταφορά από το Ηνωμένο Βασίλειο προς άλλα κράτη μέλη, πρέπει να αναγράφει τα εξής: "Κατεψυγμένο σπέρμα βοοειδών ανταποκρινόμενο στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."
5. Το υγειονομικό πιστοποιητικό που προβλέπεται στην οδηγία 89/556/ΕΟΚ του Συμβουλίου, το οποίο συνοδεύει έμβρυα βοοειδών που παραδίδεται για μεταφορά από το Ηνωμένο Βασίλειο προς άλλα κράτη μέλη, πρέπει να αναγράφει τα εξής: "Έμβρυα βοοειδών ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."
Άρθρο 7
1. Το Ηνωμένο Βασίλειο δεν επιτρέπει την αποστολή δερμάτων και προβιών βοοειδών, αιγών, προβάτων, χοίρων και άλλων δίχηλων ζώων, από τα τμήματα εκείνα της επικράτειάς του που αναγράφονται στο παράρτημα I.
2. Η απαγόρευση αυτή δεν ισχύει για δέρματα και προβιές που παρήχθησαν πριν από την 1η Φεβρουαρίου 2001 ή που πληρούν τις απαιτήσεις της παραγράφου 1 μέρος Α, περιπτώσεις 2 έως 5, ή της παραγράφου 1 μέρος Β, περιπτώσεις 3 και 4 του κεφαλαίου 3 του παραρτήματος 1 της οδηγίας 92/118/ΕΟΚ. Πρέπει να λαμβάνεται μέριμνα ώστε να γίνεται πραγματικός διαχωρισμός μεταξύ των κατεργασμένων και των ακατέργαστων δερμάτων.
3. Το Ηνωμένο Βασίλειο εξασφαλίζει ότι τα δέρματα και οι προβιές βοοειδών, αιγών, προβάτων, χοίρων και άλλων δίχηλων ζώων, που αποστέλλονται σε άλλα κράτη μέλη, συνοδεύονται από πιστοποιητικό στο οποίο αναγράφονται τα εξής: "Δέρματα και προβιές ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."
4. Κατά παρέκκλιση των διατάξεων της παραγράφου 3, στην περίπτωση δερμάτων και προβιών τα οποία πληρούν τις απαιτήσεις της παραγράφου 1 μέρος Α περιπτώσεις 2 έως 5 του κεφαλαίου 3 του παραρτήματος I της οδηγίας 92/118/ΕΟΚ, αρκεί να συνοδεύονται από εμπορικό παραστατικό στο οποίο να δηλώνεται η συμμόρφωση προς τις προϋποθέσεις επεξεργασίας που απαιτούνται στην παράγραφο 1 μέρος A περιπτώσεις 2 έως 5 του κεφαλαίου 3 του παραρτήματος I της οδηγίας 92/118/ΕΟΚ.
5. Κατά παρέκκλιση των διατάξεων της παραγράφου 3, στην περίπτωση δερμάτων και προβιών που πληρούν τις απαιτήσεις της παραγράφου 1 μέρος Β περιπτώσεις 3 και 4 του κεφαλαίου 3 του παραρτήματος I της οδηγίας 92/118/ΕΟΚ, αρκεί να δηλώνεται η συμμόρφωση προς τους όρους επεξεργασίας που απαιτούνται στην παράγραφο 1 μέρος Β περιπτώσεις 3 και 4 του κεφαλαίου 3 του παραρτήματος I της οδηγίας 92/118/ΕΟΚ στο εμπορικό παραστατικό που συνοδεύει το φορτίο, επικυρωμένο σύμφωνα με το άρθρο 9.
Άρθρο 8
1. Το Ηνωμένο Βασίλειο δεν επιτρέπει την αποστολή ζωικών προϊόντων προερχομένων από βοοειδή, πρόβατα, αίγες, χοίρους και άλλα δίχηλα ζώα, τα οποία δεν αναφέρονται στα άρθρα 2, 3, 4, 5, 6 και 7, τα οποία παρήχθησαν μετά την 1η Φεβρουαρίου 2001 από τα τμήματα εκείνα της επικράτειάς του που αναγράφονται στο παράρτημα I.
Το Ηνωμένο Βασίλειο δεν επιτρέπει την αποστολή κόπρου από τα τμήματα εκείνα της επικράτειάς του που αναγράφονται στο παράρτημα I.
2. Οι απαγορεύσεις της παραγράφου 1 πρώτο εδάφιο δεν ισχύουν για:
α) ζωικά προϊόντα που αναφέρονται στην παράγραφο 1 πρώτο εδάφιο, τα οποία έχουν υποβληθεί σε:
- θερμική επεξεργασία εντός ερμητικώς σφραγισμένου δοχείου με τιμή Fo 3,00 ή ανώτερη, ή,
- θερμική επεξεργασία κατά την οποία η εσωτερική θερμοκρασία του προϊόντος υψώνεται μέχρι τους 70 °C τουλάχιστον·
β) αίμα και προϊόντα αίματος όπως ορίζονται στο κεφάλαιο 7 του παραρτήματος Ι της οδηγίας 92/118/ΕΟΚ του Συμβουλίου, τα οποία έχουν υποβληθεί σε μία τουλάχιστον από τις εξής επεξεργασίες:
- θερμική επεξεργασία σε θερμοκρασία 65 °C επί τρεις τουλάχιστον ώρες, την οποία ακολουθεί έλεγχος αποτελεσματικότητας,
- ακτινοβόληση έντασης 2,5 megarads ή με ακτίνες γάμα, την οποία ακολουθεί έλεγχος αποτελεσματικότητας,
- μεταβολή του pH σε pH 5 ή χαμηλότερο επί δύο τουλάχιστον ώρες, την οποία ακολουθεί έλεγχος αποτελεσματικότητας·
- επεξεργασία που προβλέπεται στο κεφάλαιο 4 του παραρτήματος Ι της οδηγίας 92/118/ΕΟΚ·
γ) λαρδί και τετηγμένα λίπη τα οποία έχουν υποβληθεί στη θερμική επεξεργασία που προδιαγράφεται στην παράγραφο 2 μέρος Α του κεφαλαίου 9 του παραρτήματος I της οδηγίας 92/118/ΕΟΚ του Συμβουλίου·
δ) έντερα ζώων στα οποία ισχύουν κατ' αναλογία οι διατάξεις της παραγράφου Β του κεφαλαίου 2 του παραρτήματος I της οδηγίας 92/118/ΕΟΚ του Συμβουλίου·
ε) μαλλί προβάτων, τρίχες μηρυκαστικών και χοίρων που έχουν υποστεί εργοστασιακή πλύση ή έχουν παραχθεί από δέψη και μαλλί προβάτων, τρίχες μηρυκαστικών και χοίρων που δεν έχουν υποστεί καμία επεξεργασία, βρίσκονται σε ξηρή κατάσταση και σε ασφαλή, κλειστή συσκευασία·
στ) ημιυδαρείς και αποξηραμένες τροφές ζώων συντροφιάς οι οποίες πληρούν τις απαιτήσεις αντιστοίχως των παραγράφων 2 και 3 του κεφαλαίου 4 του παραρτήματος Ι της οδηγίας 92/118/ΕΟΚ·
ζ) σύνθετα προϊόντα που δεν υποβάλλονται σε περαιτέρω επεξεργασία, τα οποία περιέχουν προϊόντα ζωικής προέλευσης, εφόσον η επεξεργασία αυτή δεν ήταν αναγκαία για τελικά προϊόντα των οποίων τα συστατικά πληρούν τους αντίστοιχους υγειονομικούς όρους που καθορίζονται στην παρούσα απόφαση,
η) κυνηγετικά τρόπαια σύμφωνα με την παράγραφο 2 στοιχείο β) του μέρους Β του κεφαλαίου 13 του παραρτήματος Ι της οδηγίας 92/118/ΕΟΚ του Συμβουλίου,
θ) συσκευασμένα προϊόντα που προορίζονται για χρήση στη διάγνωση in-vitro ή ως εργαστηριακά αντιδραστήρια.
3. Το Ηνωμένο Βασίλειο εξασφαλίζει ότι τα αναφερόμενα στην παράγραφο 2 ζωικά προϊόντα συνοδεύονται, σε περίπτωση αποστολής σε άλλα κράτη μέλη, από επίσημο πιστοποιητικό στο οποίο αναγράφονται τα εξής: "Ζωικά προϊόντα ανταποκρινόμενα στις διατάξεις της απόφασης 2001/172/ΕΚ της Επιτροπής, της 1ης Μαρτίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο."
4. Κατά παρέκκλιση των διατάξεων της παραγράφου 3, στην περίπτωση προϊόντων που αναφέρονται στην παράγραφο 2 στοιχεία β), γ) και δ), αρκεί να επικυρώνεται σύμφωνα με το άρθρο 9 η συμμόρφωση προς τους όρους επεξεργασίας που αναφέρονται στο εμπορικό παραστατικό το οποίο απαιτείται σύμφωνα με την αντίστοιχη κοινοτική νομοθεσία.
5. Κατά παρέκκλιση των διατάξεων της παραγράφου 3, στην περίπτωση προϊόντων που αναφέρονται στην παράγραφο 2 στοιχείο ε), αρκεί να συνοδεύονται τα προϊόντα από εμπορικό παραστατικό που δηλώνει είτε την εργοστασιακή πλύση ή την προέλευση από δέψη είτε τη συμμόρφωση προς τους όρους των παραγράφων 2 και 4 του κεφαλαίου 15 του παραρτήματος Ι της οδηγίας 92/118/ΕΟΚ του Συμβουλίου.
6. Κατά παρέκκλιση των διατάξεων της παραγράφου 3, στην περίπτωση προϊόντων που αναφέρονται στην παράγραφο 2 στοιχείο ζ), τα οποία έχουν παραχθεί σε εγκατάσταση που εφαρμόζει σύστημα HACCP και ελέγξιμη στερεότυπη λειτουργική διαδικασία που διασφαλίζει ότι τα προεπεξεργασμένα συστατικά πληρούν τους αντίστοιχους υγειονομικούς όρους που προβλέπονται στην παρούσα απόφαση, αρκεί να δηλώνεται αυτό στο εμπορικό παραστατικό που συνοδεύει το φορτίο, επικυρωμένο σύμφωνα με το άρθρο 9.
7. Κατά παρέκκλιση των διατάξεων της παραγράφου 3, στην περίπτωση προϊόντων που αναφέρονται στην παράγραφο 2 στοιχείο θ), αρκεί να συνοδεύονται τα προϊόντα από εμπορικό παραστατικό που δηλώνει ότι τα προϊόντα προορίζονται για χρήση στη διάγνωση in-vitro ή ως εργαστηριακά αντιδραστήρια, υπό τον όρον ότι τα προϊόντα φέρουν τη σαφή επισήμανση "μόνο για χρήση στη διάγνωση in-vitro" ή "μόνο για εργαστηριακή χρήση".
Άρθρο 9
Σε περίπτωση παραπομπής στο παρόν άρθρο, οι αρμόδιες αρχές του Ηνωμένου Βασιλείου εξασφαλίζουν ότι το εμπορικό παραστατικό που απαιτείται από την κοινοτική νομοθεσία για το ενδοκοινοτικό εμπόριο επικυρώνεται με την επισύναψη αντιγράφου επίσημου πιστοποιητικού, στο οποίο αναφέρεται ότι η παραγωγική διαδικασία ελέγχθηκε και διαπιστώθηκε ότι πληροί τις ενδεδειγμένες απαιτήσεις της κοινοτικής νομοθεσίας και είναι κατάλληλη για την καταστροφή του ιού του αφθώδους πυρετού ή ότι τα συγκεκριμένα προϊόντα έχουν παραχθεί από προεπεξεργασμένα υλικά που διέθεταν σχετική πιστοποίηση και ότι έχουν προβλεφθεί διατάξεις για την αποφυγή της πιθανής επιμόλυνσης με τον ιό του αφθώδους πυρετού μετά την επεξεργασία.
Η επαληθευτική αυτή πιστοποίηση της παραγωγικής διαδικασίας περιέχει παραπομπή στην παρούσα απόφαση, ισχύει για 30 ημέρες, αναφέρει την ημερομηνία λήξης και μπορεί να ανανεωθεί μετά από επιθεώρηση της εγκατάστασης.
Άρθρο 10
1. Το Ηνωμένο Βασίλειο οφείλει να μεριμνά ώστε τα οχήματα, τα οποία έχουν χρησιμοποιηθεί για τη μεταφορά ζώντων ζώων, να καθαρίζονται και να απολυμαίνονται μετά από κάθε μεταφορά και οφείλει να παρουσιάζει αποδεικτικά στοιχεία για την εν λόγω απολύμανση.
2. Το Ηνωμένο Βασίλειο μεριμνά ώστε οι μεταφορείς των λιμένων εξόδου του Ηνωμένου Βασιλείου να εξασφαλίζουν την απολύμανση των ελαστικών των οδικών οχημάτων που αναχωρούν από το Ηνωμένο Βασίλειο.
Άρθρο 11
Οι απαγορεύσεις που προβλέπονται στα άρθρα 3, 4, 5 και 8 δεν ισχύουν για την αποστολή από τα τμήματα της επικράτειας του Ηνωμένου Βασιλείου που αναγράφονται στο παράρτημα I των προϊόντων που αναφέρονται στα άρθρα 3, 4, 5 και 8, εάν τα εν λόγω προϊόντα:
- είτε δεν παρήχθησαν στο Ηνωμένο Βασίλειο και παρέμειναν στην αρχική συσκευασία τους που αναφέρει τη χώρα καταγωγής των προϊόντων,
- είτε παρήχθησαν σε εγκεκριμένη εγκατάσταση, η οποία βρίσκεται στα τμήματα της επικράτειας του Ηνωμένου Βασιλείου που αναγράφονται στο παράρτημα I, από προεπεξεργασμένα προϊόντα καταγωγής εκτός των περιοχών αυτών, τα οποία, μετά την εισαγωγή τους στην επικράτεια των Κάτω Χωρών, έχουν μεταφερθεί, αποθηκευθεί και υποβληθεί σε επεξεργασία χωριστά από τα προϊόντα που δεν προορίζονται για αποστολή εκτός των περιοχών που αναγράφονται στο παράρτημα I και τα οποία συνοδεύονται από εμπορικό παραστατικό ή επίσημο πιστοποιητικό, σύμφωνα με την παρούσα απόφαση.
Άρθρο 12
1. Τα κράτη μέλη, εκτός του Ηνωμένου Βασιλείου, δεν αποστέλλουν ζώντα ζώα ευπαθών στη νόσο ειδών στο τμήμα της επικράτειας του Ηνωμένου Βασιλείου που αναγράφεται στο παράρτημα I.
2. Με την επιφύλαξη των μέτρων που έχουν ήδη λάβει κράτη μέλη, τα κράτη μέλη, εκτός του Ηνωμένου Βασιλείου, λαμβάνουν οποιοδήποτε προληπτικό μέτρο, συμπεριλαμβανομένης της απομόνωσης των ευπαθών στη νόσο ζώων και της προληπτικής θανάτωσης αιγοπροβάτων, εκτρεφόμενων ζώων κυνηγιού και δίχηλων ειδών και καμηλοειδών που αποτελούν αντικείμενο αποστολής από το Ηνωμένο Βασίλειο μεταξύ της 1ης και της 21ης Φεβρουαρίου 2001.
Τα προληπτικά μέτρα που αναφέρονται στο πρώτο εδάφιο ανωτέρω λαμβάνονται με την επιφύλαξη των διατάξεων του άρθρου 6 της απόφασης 90/424/ΕΟΚ του Συμβουλίου.
3. Τα κράτη μέλη συνεργάζονται για τον έλεγχο των προσωπικών αποσκευών των επιβατών που ταξιδεύουν από το Ηνωμένο Βασίλειο και σε ενημερωτικές εκστρατείες που διεξάγονται για την πρόληψη της εισαγωγής προϊόντων ζωικής προέλευσης στην επικράτεια κρατών μελών εκτός του Ηνωμένου Βασιλείου.
4. Το Ηνωμένο Βασίλειο εξασφαλίζει ότι τα ιπποειδή που αποστέλλονται από την επικράτειά τους προς άλλο κράτος μέλος συνοδεύονται από υγειονομικό πιστοποιητικό σύμφωνα με το υπόδειγμα του παραρτήματος Γ της οδηγίας 90/426/ΕΟΚ του Συμβουλίου, το οποίο εκδίδεται μόνο για ιπποειδή τα οποία κατά τις τελευταίες 15 ημέρες προ της πιστοποίησης δεν βρέθηκαν σε προστατευόμενη και επιτηρούμενη ζώνη οροθετημένη σύμφωνα με το άρθρο 9 της οδηγίας 85/511/ΕΟΚ.
Άρθρο 13
1. Οποιαδήποτε παραπομπή στην απόφαση 2001/172/ΕΚ ερμηνεύεται ως παραπομπή στην παρούσα απόφαση.
2. Η απόφαση 2001/172/ΕΚ της Επιτροπής καταργείται.
Άρθρο 14
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές κατά τρόπο που να συνάδουν προς την παρούσα απόφαση. Πληροφορούν αμέσως την Επιτροπή σχετικά.
Άρθρο 15
Η παρούσα απόφαση εφαρμόζεται μέχρι τα μεσάνυχτα της 18ης Μαΐου 2001.
Άρθρο 16
Η παρούσα απόφαση απευθύνεται στα κράτη μέλη.
Βρυξέλλες, 4 Μαΐου 2001.

Labels: 3
17
18
6